Дзяніс Палякоў

**Дзяні́с Паляко́ў** (лац. *Dzianis Palakoŭ*,  17 красавіка 1991 году, Менск, БССР) — беларускі футбаліст, гуляе ў абароне койданаўскага «Арсэнала» і нацыянальнай зборнай Беларусі.

## Кар’ера
### Клюбная
Дзяніс зьяўляецца выхаванцам менскай СДЮШАР «Дынама». Першыя трэнэры — Юры Расолька й Аляксандар Ляўковіч. У 2007 годзе быў запрошаны ў дубль салігорскага «Шахцёру». З 2010 году зьяўляўся гульцом асноўнага складу клюбу.

10 сьнежня 2011 году паміж «Шахцёрам» і БАТЭ было складзена міжклюбнае пагадненьне аб пераходзе абаронцы. У канцы 2017 году перайшоў у кіпрскі АПОЭЛ. У сэзоне 2017—2018 гадоў разам з АПОЭЛам стаў чэмпіёнам Кіпру. Аднак, ня быў уключаны ў заяўку на эўракубкі на сэзон 2018—2019 гадоў, і ў жніўні 2018 году паводле пагадненьня бакоў скасаваў кантракт з кіпрскім клюбам. Неўзабаве пасьля сыходу з АПОЭЛа стаў трэнавацца з БАТЭ і ў выніку зноў стаў гульцом барысаўскай каманды. Спачатку знаходзіўся на лаве запасных, пазьней стаў зьяўляцца ў стартавым складзе.

У сьнежні 2018 году падпісаў кантракт з расейскім клюбам «Урал». Выступаў у стартавым складзе каманды, у пачатку сэзону 2019—2020 гадоў заставаўся на лаве запасных, пазьней вярнуў месца ў аснове. У сакавіку 2020 году пакінуў клюб.

Улетку 2020 году меў прапановы ад розных беларускіх клюбаў, аднак у выніку ў жніўні папоўніў склад алматынскага «Кайрата». Неўзабаве замацаваўся ў стартавым складзе каманды, у сэзоне 2020 году дапамог ёй стаць чэмпіёнам Казахстану, а ў 2021 годзе — здабыць бронзавыя мэдалі. У студзені 2022 году было афіцыйна абвешчана, што абаронца па заканчэньні кантракту сыдзе з «Кайрату». У лютым 2022 году стаў трэнавацца з «Астаной» і неўзабаве падпісаў пагадненьне з клюбам. Разам з камандай стаў чэмпіёнам Казахстана.

У сьнежні 2022 году падпісаў кантракт на 1,5 гады з ізраільскім «Гапаэлем» з Хайфы. У пачатку жніўня 2024 году беларус пакінуў ізраільскую каманду, а ўжо ў канцы месяца ўзмоцніў шыхты сталічнага «Дынама». У складзе каманды згуляў сем матчаў у Найвышэйшай лігі і дзьве сустрэчы ў Лізе канфэрэнцыяў. Пакінуў сталічны клюб і ў другой палове лютага 2025 году ўзгодніў кантракт зь берасьцейскім «Дынама». Праз год далучыўся да клюбу «Арсэнал» з Койданава.

### Міжнародная
Дзяніс ёсьць бронзавым прызэрам моладзевага чэмпіянату Эўропы 2011 году ў Даніі. Удзельнік Алімпійскіх гульняў 2012 году ў Лёндане.

17 лістапада 2010 году дэбютаваў у складзе нацыянальнай зборнай Беларусі ў матчы супраць зборнай Аману ў Маскаце (4:0). Выйшаў на 75-й хвіліне замест Ігара Шытава, хоць сам сьцьвярджаў, што не разьлічваў на гэткую доўгую для сябе гульню.

## Дасягненьні
**БАТЭ**:
* Чэмпіён Беларусі: 2012, 2013, 2014, 2015, 2016, 2017, 2018
* Уладальнік Кубка Беларусі: 2015
* Уладальнік Супэркубка Беларусі: 2014, 2015, 2016, 2017
* У сьпісе 22 найлепшых гульцоў чэмпіянату Беларусі: 2012, 2015, 2016, 2017

**«Шахцёр»**:
* Срэбраны прызэр чэмпіянату Беларусі: 2010, 2011

**АПОЭЛ**:
* Чэмпіён Кіпру: 2018

**«Кайрат»**:
* Чэмпіён Казахстану: 2020

**«Астана»**:
* Чэмпіён Казахстану: 2022

**«Дынама» Менск**:
* Чэмпіён Беларусі: 2024

## Статыстыка

## Крыніцы

## Вонкавыя спасылкі
* Афіцыйны сайт БАТЭ, Дзяніс Палякоў
* Статыстыка «ПБ-Инфо»
* 
* 
* 

Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Беларускія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2012 году